 संशोधित विधानलाई राखेपको स्वीकृति
निर्वाचित नेपाल क्रिकेट संघ (क्यान) को संशोधित विधानलाई राष्ट्रिय खेलकुद परिषद्ले स्वीकृति प्रदान गरेको छ । अन्तर्राष्ट्रिय क्रिकेट परिषद् (आईसीसी) अन्तर्गत सल्लाहकार समितिले बनाएको विधान हालै निर्वाचित क्यानको विशेष साधारणसभाले संशोधन गर्दै पारित गरेको थियो । 
काठमाडौं — निर्वाचित नेपाल क्रिकेट संघ (क्यान) को संशोधित विधानलाई राष्ट्रिय खेलकुद परिषद्ले स्वीकृति प्रदान गरेको छ । अन्तर्राष्ट्रिय क्रिकेट परिषद् (आईसीसी) अन्तर्गत सल्लाहकार समितिले बनाएको विधान हालै निर्वाचित क्यानको विशेष साधारणसभाले संशोधन गर्दै पारित गरेको थियो ।  निर्वाचित क्यानका अध्यक्ष चतुरबहादुर चन्दले प्रेस विज्ञप्तिमार्फत जनाएअनुसार भदौ २६ मा परिषद्ले संशोधित विधानलाई स्वीकृति दिएको छ । आईसीसीका उपाध्यक्ष इमरान ख्वाजासम्मिलित सल्लाहकार समिति बैठकले प्रस्तावित विधानलाई भदौ १० भित्र निर्वाचित क्यानको साधारणसभाबाट पास गराउने समयसीमा दिएको थियो । निर्वाचित क्यानले भदौ ६ मा साधारणसभा गरेर विधान संशोधनसहित पास गरेको थियो । जारी विज्ञप्तिअनुसार जिल्ला, प्रदेश र केन्द्रको साधारणसभा गरी नयाँ कार्यसमिति गठन गर्नुपर्ने हुँदा, कात्तिक ८ सम्म संघबाट मान्यताप्राप्त ३९ जिल्लाले साधारणसभा गर्नुपर्ने, मंसिर ८ सम्म प्रादेशिक र पुस ९ सम्म केन्द्रको साधारणसभा सम्पन्न गर्नुपर्ने भएकाले असोज मसान्तसम्म विधानबमोजिम योग्यता पुगेका इच्छुक व्यक्तिलाई साधारण सदस्यता वितरण गर्न जिल्लाहरूलाई जानकारी गराइएको छ ।